[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.10.2009

COM(2009) 555 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΤΟΥ ΣΥΣΤΗΜΑΤΟΣ ΠΛΗΡΟΦΟΡΙΩΝ ΣΕΝΓΚΕΝ ΔΕΥΤΕΡΗΣ ΓΕΝΙΑΣ (SIS II)

Έκθεση προόδου

Ιανουάριος 2009 - Ιούνιος 2009

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Κατάσταση του σχεδίου 4

2.1. Πρόοδος που σημειώθηκε κατά την υπό εξέταση περίοδο 4

2.1.1. Επισκόπηση 4

2.1.2. Προετοιμασίες για τη μετάβαση 5

2.1.2.1. Νομικές πράξεις της μετάβασης 5

2.1.2.2. Προσδιορισμός του μετατροπέα 5

2.1.3. Δίκτυο SIS II 5

2.1.4. Διαγνωστικός έλεγχος της ασφάλειας του SIS II 6

2.1.5. Δοκιμή του κεντρικού συστήματος SIS II 7

2.1.5.1 Διόρθωση των σφαλμάτων και επόμενοι έλεγχοι 7

2.1.5.2 Περίοδος ανάλυσης και διόρθωσης 7

2.1.6. Αναθεώρηση της αρχιτεκτονικής του συστήματος 8

2.1.7. Επιχειρησιακή διαχείριση 8

3. Διαχείριση 9

3.1. Δημοσιονομικές επιπτώσεις 9

3.2. Διαχείριση του σχεδίου 10

3.2.1. Διοικητικό Συμβούλιο Συνολικού Προγράμματος (GPMB) 10

3.2.2. Επιτροπή SISVIS (SIS II) 10

3.2.3. Σχεδιασμός και συντονισμός σε εθνικό επίπεδο 11

3.2.4. Συμβούλιο 11

4. Προτεραιότητες για την επόμενη περίοδο αναφοράς 11

4.1. Συνολική προσέγγιση όσον αφορά τη διαχείριση του σχεδίου 11

4.2. Δοκιμές 12

4.2.1. Πρώτο σημείο αναφοράς 12

4.2.2. Προς μια συνολική προσέγγιση όσον αφορά τις δοκιμές 12

4.2.3. Προετοιμασίες όσον αφορά τις συνολικές δοκιμές (Global Test, GT) 12

4.3. Ανάπτυξη της μετάβασης 13

4.4. Ασφάλεια και προστασία δεδομένων 13

5. Συμπεράσματα 13

1. Εισαγωγή

Η παρούσα έκθεση περιγράφει τις εργασίες που πραγματοποιήθηκαν από την Επιτροπή το πρώτο εξάμηνο του 2009 όσον αφορά την ανάπτυξη του συστήματος πληροφοριών Σένγκεν δεύτερης γενιάς (SIS II) και τη μετάβαση από το SIS 1+ στο SIS II. Υποβάλλεται στο Συμβούλιο και το Ευρωπαϊκό Κοινοβούλιο σύμφωνα με το άρθρο 18 του κανονισμού (EΚ) αριθ. 1104/2008 του Συμβουλίου και της απόφασης 2008/839/ΔΕΥ του Συμβουλίου σχετικά με τη μετάβαση από το Σύστημα Πληροφοριών Σένγκεν (SIS 1+) στο Σύστημα Πληροφοριών Σένγκεν δεύτερης γενιάς (SIS II). Η παρούσα έκθεση αποτελεί επίσης έκθεση της κατάστασης των δοκιμών.

2. Κατάσταση του σχεδίου

2.1. Πρόοδος που σημειώθηκε κατά την υπό εξέταση περίοδο

2.1.1. Επισκόπηση

Η περίοδος μεταξύ Ιανουαρίου και Απριλίου 2009 αφιερώθηκε στην ανάλυση και τη διόρθωση του SIS II, μετά την αποτυχία της λειτουργικής δοκιμής του συστήματος που πραγματοποιήθηκε από τον κύριο ανάδοχο ανάπτυξης το Δεκέμβριο του 2008. Κατά τη διάρκεια αυτής της περιόδου, διορθώθηκε σημαντικός αριθμός προβλημάτων και ελλείψεων και η τεχνική αρχιτεκτονική του συστήματος αποτέλεσε το αντικείμενο εμπεριστατωμένης αναθεώρησης. Προτάθηκαν ή τέθηκαν σε εφαρμογή λύσεις, αφήνοντας παρά ταύτα ορισμένα ζητήματα σε εκκρεμότητα.

Παράλληλα, στο πλαίσιο του Συμβουλίου, διερευνήθηκε ένα εναλλακτικό τεχνικό σενάριο για την ανάπτυξη του SIS II βάσει του SIS 1+, με την επωνυμία «SIS 1+ renewal and evolution» (SIS 1+ RE), ως σχέδιο έκτακτης ανάγκης.

Το Συμβούλιο της 26ης και 27ης Φεβρουαρίου ζήτησε από την Προεδρία και την Επιτροπή, σε στενή συνεργασία με την Task Force SIS II και σε διαβούλευση με τις αρμόδιες αρχές, να υποβάλουν το συντομότερο δυνατό, αλλά το αργότερο μέχρι τον Μάιο, έκθεση που να περιλαμβάνει εμπεριστατωμένη αξιολόγηση και σύγκριση αμφότερων των σεναρίων.

Η εν λόγω έκθεση[1] κατέληγε στο συμπέρασμα ότι τόσο το ισχύον σχέδιο όσο και το εναλλακτικό SIS 1+ RE σενάριο είναι, υπό ορισμένες προϋποθέσεις, εφικτά από τεχνική άποψη και έχουν τη δυνατότητα να υλοποιήσουν τους στόχους του SIS II που ορίζονται στο νομοθετικό πλαίσιο που διέπει τη σύσταση, λειτουργία και χρήση του.

Βάσει της συγκεκριμένης έκθεσης, το Συμβούλιο συμπέρανε στις 4 και 5 Ιουνίου ότι η ανάπτυξη του SIS II θα συνεχιστεί στη βάση του ισχύοντος σχεδίου SIS II και ότι το SIS 1+ RE θα διατηρηθεί ως σχέδιο έκτακτης ανάγκης για όλο το χρονικό διάστημα που απαιτείται για να υποστηριχθεί το σχέδιο. Το Συμβούλιο συμφώνησε επίσης όσον αφορά δύο σημαντικά σημεία αναφοράς του σχεδίου. Ο στόχος αυτών των σημείων αναφοράς είναι να αποδείξουν τη σταθερότητα, αξιοπιστία και αποδοτικότητα του κεντρικού συστήματος SIS II και την ορθή λειτουργία ζωτικών βασικών λειτουργιών, όπως η συνέπεια των δεδομένων και η αξιόπιστη μεταφορά του μηνύματος, μετά από ουσιαστικές και σημαντικές φάσεις ανάπτυξης του σχεδίου SIS II. Οι σχετικές δοκιμές θα ξεκινήσουν το συντομότερο δυνατό μόλις η Επιτροπή και τα κράτη μέλη δηλώσουν ότι είναι έτοιμα και η λειτουργία της τεχνικής υποστήριξης στο Στρασβούργο (C.SIS) επιβεβαιώσει ότι τα εργαλεία δοκιμής του SIS 1+ ανταποκρίνονται στις απαιτούμενες προϋποθέσεις και είναι έτοιμα.

Το πρώτο σημείο αναφοράς σχεδιάζεται για μετά τις δοκιμές αποδοτικότητας του συστήματος, που προβλέπονται για το τέταρτο τρίμηνο του 2009. Το δεύτερο στάδιο πρόκειται να πραγματοποιηθεί, το νωρίτερο, το καλοκαίρι του 2010, μετά τον έλεγχο της λειτουργίας του κεντρικού συστήματος. Η εναλλακτική λύση θα διατηρηθεί ως σχέδιο έκτακτης ανάγκης μέχρις ότου ολοκληρωθούν οι δοκιμές που έχουν προσδιοριστεί στα σημεία αναφοράς.

2.1.2. Προετοιμασίες για τη μετάβαση

2.1.2.1. Νομικές πράξεις της μετάβασης

Οι νομικές πράξεις που διέπουν τη μετάβαση από το SIS 1+ στο SIS II – Κανονισμός (EΚ) αριθ. 1104/2008 του Συμβουλίου[2] και απόφαση 2008/839/ΔΕΥ του Συμβουλίου σχετικά με τη μετάβαση από το Σύστημα Πληροφοριών Σένγκεν (SIS 1+) στο Σύστημα Πληροφοριών Σένγκεν δεύτερης γενιάς (SIS II)[3] («πράξεις μετάβασης») εγκρίθηκαν από το Συμβούλιο στις 24 Οκτωβρίου 2008. Αμφότερες οι νομικές πράξεις προβλέπουν τη μετάβαση στο SIS II μέχρι τις 30 Σεπτεμβρίου 2009. Η συγκεκριμένη ημερομηνία μπορεί να παραταθεί με αποφάσεις επιτροπολογίας. Σε κάθε περίπτωση, οι πράξεις που αφορούν τη μετάβαση θα λήξουν στις 30 Ιουνίου 2010 το αργότερο. Δεδομένου του χρόνου που απαιτείται για να ρυθμιστούν εκκρεμή ζητήματα και της ανάγκης να προσαρμοστεί το σχέδιο για να ληφθούν υπόψη τα σημεία αναφοράς, η αρχική ημερομηνία μετάβασης του SIS 1+ προς το SIS II και η ημερομηνία λήξης των νομικών πράξεων δεν είναι πλέον ρεαλιστικές. Το Συμβούλιο κάλεσε κατά συνέπεια την Επιτροπή να υποβάλει, το συντομότερο δυνατό, μέχρι τον Οκτώβριο του 2009, τις απαραίτητες νομοθετικές προτάσεις για την τροποποίηση των πράξεων μετάβασης.

2.1.2.2. Προσδιορισμός του μετατροπέα

Πραγματοποιήθηκαν τακτικά μηνιαία εργαστήρια για τη «Μετάβαση στο SIS II» με τα κράτη μέλη και τους χρήστες και τον κύριο ανάδοχο ανάπτυξης προκειμένου να καθοριστούν οι απαιτήσεις και οι προδιαγραφές για έναν μετατροπέα, καθώς και οι διαδικασίες μετάβασης στο SIS II. Ο μετατροπέας είναι ένα τεχνικό εργαλείο που επιτρέπει τη συνεκτική και αξιόπιστη επικοινωνία μεταξύ των κεντρικών συστημάτων του SIS 1+ και του SIS II κατά τη διάρκεια της μετάβασης.

Οι απαιτήσεις για τον μετατροπέα SIS II προσδιορίσθηκαν από την Επιτροπή σε στενή συνεργασία με τους εμπειρογνώμονες των κρατών μελών και των χρηστών και ο κύριος ανάδοχος ανάπτυξης προχωρά στην ανάπτυξή του.

2.1.3. Δίκτυο SIS II

Το σχέδιο SIS II περιλαμβάνει την παροχή ενός εκτεταμένου δικτύου επικοινωνιών, που ανταποκρίνεται στις απαιτήσεις της διαθεσιμότητας, της ασφάλειας, της γεωγραφικής κάλυψης και του επιπέδου υπηρεσιών, στο σύνολο των εθνικών και κεντρικών συστημάτων, ώστε αυτά να μπορούν να επικοινωνούν μεταξύ τους[4].

Η Επιτροπή εφαρμόζει πλήρως το άρθρο 16 του κανονισμού (EΚ) αριθ. 1987/2006 του Ευρωπαϊκού Κοινοβουλίου και του Συμβουλίου και την απόφαση 2007/533/ΔΕΥ του Συμβουλίου όσον αφορά τα στοιχεία του δικτύου SIS II που υπάγονται στην αρμοδιότητά της. Το δίκτυο SIS II δημιουργήθηκε κάνοντας χρήση της σύμβασης πλαισίου sTESTA Framework Contract (ENTR 2006 024). Η εποπτεία του δικτύου SIS II πραγματοποιείται στο επιχειρησιακό κέντρο (Service Operation Centre) της κοινοπραξίας «Orange Business Services/HP» στην Μπρατισλάβα.

Το δίκτυο SIS II εφαρμόζει απαιτήσεις και εχέγγυα ασφάλειας, καθώς και τεχνικές και διαδικαστικές διασφαλίσεις, για να κατοχυρώσει τον απόρρητο χαρακτήρα των δεδομένων του συστήματος που θα ανταλλαγούν μέσω του δικτύου SIS II. Η Επιτροπή ελέγχει τακτικά την εφαρμογή τους.

Τα κράτη μέλη εντόπισαν ζητήματα συνδεόμενα με την αρχιτεκτονική του δικτύου SIS II και του επιχειρησιακού κέντρου που θα έπρεπε να βελτιωθούν. Στις 20 Απριλίου πραγματοποιήθηκε συνεδρίαση με τους εμπειρογνώμονες των κρατών μελών για να εξετάσει τα υφιστάμενα μέτρα ασφάλειας σχετικά με την πρόσβαση στα δεδομένα, καθώς και τα σημεία που πρέπει να εξεταστούν εις βάθος. Η Επιτροπή ζήτησε από τον αρμόδιο για την ποιότητα ανάδοχό της να διερευνήσει πιθανές λύσεις για τον μετριασμό αυτών των κινδύνων με προοπτική την από άκρο σε άκρο ασφάλεια. Διεξάγονται επίσης εργασίες για να επιλυθούν άλλα προβλήματα που επισημάνθηκαν από τα κράτη μέλη, προκειμένου να κατοχυρωθεί υψηλό επίπεδο ασφάλειας για το δίκτυο SIS II.

Ο Ευρωπαίος Επόπτης Προστασίας Δεδομένων θα ελέγχει το κατά πόσον οι δραστηριότητες επεξεργασίας των δεδομένων προσωπικού χαρακτήρα εκ μέρους της διαχειριστικής αρχής διεξάγονται σύμφωνα με τις νομικές πράξεις. Οι εθνικές εποπτικές αρχές ελέγχουν ανεξάρτητα τη νομιμότητα της επεξεργασίας δεδομένων προσωπικού χαρακτήρα που γίνεται στο πλαίσιο του SIS II στην επικράτειά τους και τη διαβίβασή των δεδομένων αυτών από την επικράτεια τους, όπως επίσης την ανταλλαγή και περαιτέρω επεξεργασία συμπληρωματικών πληροφοριών. Ο Ευρωπαίος Επόπτης Προστασίας Δεδομένων παρουσίασε τα συμπεράσματα του όσον αφορά την ασφάλεια του δικτύου SIS II κατά τη συνεδρίαση της επιτροπής SISVIS της 12ης Μαΐου.

2.1.4. Διαγνωστικός έλεγχος της ασφάλειας του SIS II

Ο διαγνωστικός έλεγχος της ασφάλειας του SIS II πραγματοποιήθηκε στην κεντρική εγκατάσταση του SIS II στο Στρασβούργο τον Μάρτιο του 2009. Ο ανάδοχος της Επιτροπής που είναι επιφορτισμένος με την εξασφάλιση της ποιότητας της ασφάλειας αξιολόγησε την τρέχουσα εφαρμογή των εχέγγυων ασφάλειας που περιγράφονται στο σχέδιο ασφάλειας που αφορά την παρούσα φάση του σχεδίου.

Η έκθεση σχετικά με αυτό το διαγνωστικό έλεγχο διατυπώνει πολλές συστάσεις, Η Επιτροπή τις ταξινόμησε κατά σειρά προτεραιότητας και ασχολείται με τον προγραμματισμό της εφαρμογής των σχετικών συστάσεων με τον κύριο ανάδοχο ανάπτυξης. Η εφαρμογή των συγκεκριμένων συστάσεων θα επιτρέψει να εξασφαλιστεί ότι το κεντρικό SIS II είναι σύμφωνο με το σχέδιο ασφάλειας πριν από το τέλος της ανάπτυξης.

Ένας άλλος διαγνωστικός έλεγχος της ασφάλειας θα διοργανωθεί για να επικυρωθεί η ορθή εφαρμογή των συστάσεων, εξασφαλίζοντας τοιουτοτρόπως ένα βέλτιστο βαθμό επιχειρησιακής ασφάλειας κατά την έναρξη της μετάβασης.

2.1.5. Δοκιμή του κεντρικού συστήματος SIS II

2.1.5.1 Διόρθωση των σφαλμάτων και επόμενοι έλεγχοι

Πριν από τον Ιανουάριο 2009, ο κατάλογος των μη επιλυθέντων σφαλμάτων ήταν απαράδεκτα μακρύς. Η εκδοχή του λογισμικού που αναπτύχθηκε τον Μάρτιο επέτρεψε να διορθωθεί το μεγαλύτερο μέρος αυτών των σφαλμάτων λογισμικού. Ορισμένα σφάλματα που συνεχίζουν να υφίστανται, αποδιδόμενα στο SIS II, διορθώθηκαν στο μεγαλύτερο μέρος τους με μεταγενέστερη εκδοχή του λογισμικού που εγκαταστάθηκε και ελέγχθηκε τον Μάιο.

2.1.5.2 Περίοδος ανάλυσης και διόρθωσης

Στόχος ήταν, κατά τη λήξη της περιόδου, να φθάσει το σύστημα σε ένα σημείο στο οποίο θα έχει σημειωθεί σημαντική πρόοδος σε όλα τα ζητήματα και να έχουν διορθωθεί τα σφάλματα λογισμικού ή, για εκείνα που δεν έχουν ακόμα μπορέσει να διορθωθούν είτε σε εθνικό είτε σε κεντρικό επίπεδο, να έχει επακριβώς αξιολογηθεί ο χρόνος και τα χρήματα που απαιτούνται για την οριστικοποίηση του σχεδίου στο σύνολό του.

Αυτή η διαδικασία επέτρεψε στην Επιτροπή να διαθέτει μια εκτίμηση του χρόνου και των απαραίτητων οικονομικών πόρων για την ολοκλήρωση του σχεδίου. Αυτά τα δεδομένα ενσωματώθηκαν στο έγγραφο το οποίο συνέταξε η Επιτροπή για να επιτρέψει τη σύγκριση των τεχνικών σεναρίων, στη βάση των κριτηρίων που καθορίστηκαν από την Επιτροπή και το Συμβούλιο.

Η συγκεκριμένη φάση αφορούσε τους μηχανισμούς και τις διαδικασίες διαχείρισης της επικοινωνίας και τη συνοχή των κεντρικών και εθνικών στοιχείων του SIS II, καθώς και την απόδοση και την ανθεκτικότητα της λύσης SIS II. Εξετάστηκαν τα ακόλουθα ζητήματα:

- Ορθή ανταλλαγή των μηνυμάτων μεταξύ των εθνικών συστημάτων και του κεντρικού SIS II. Οι δοκιμές κατέληξαν στο συμπέρασμα ότι τα μηνύματα ανταλλάσσονται με συνεπή τρόπο ανάμεσα στις κεντρικές και εθνικές συνιστώσες του SIS II.

- Συνοχή των δεδομένων σε μεγάλο όγκο δεδομένων για να αποδειχθεί ότι το σύστημα είναι σε θέση να διαχειριστεί το σύνολο της διαδικασίας που εξασφαλίζει τη συνοχή των δεδομένων – Η συνοχή των δεδομένων εξασφαλίζεται μέσω μιας πολύπλοκης σειράς μηχανισμών επαλήθευσης και σύγκρισης. Αυτό το ζήτημα αποτέλεσε αντικείμενο εμπεριστατωμένων δοκιμών οι οποίες αφορούσαν αυξανόμενο αριθμό συναγερμών και ποικιλία κρατών μελών με διαφορετικές εθνικές τεχνικές εφαρμογές.

- Χειρισμός μηνυμάτων και εκπομπών – Οι αντίστοιχες δοκιμές αποκάλυψαν ότι το κεντρικό SIS II εξασφαλίζει ορθά το χειρισμό δεδομένων, την εκπομπή τους και τη γνωστοποίησή τους, χωρίς εντούτοις να επιτυγχάνει την απαιτούμενη στις προδιαγραφές ταχύτητα. Ο κύριος ανάδοχος ανάπτυξης σχεδίασε πολλές βελτιώσεις που ενσωματώθηκαν στη νέα εκδοχή του λογισμικού. Προκειμένου το συγκεκριμένο ζήτημα να καταστεί λιγότερο πολύπλοκο πρότεινε διαφορετική εφαρμογή του μηχανισμού εκπομπής, η οποία αποτέλεσε το αντικείμενο «επικύρωση της ορθότητας της ιδέας» και δοκιμάστηκε με δύο κράτη μέλη.

- Μέτρηση της αποδοτικότητας του συστήματος υπό μεταβαλλόμενες συνθήκες – Ο κύριος ανάδοχος ανάπτυξης παρουσίασε μια πρόταση με σκοπό να βελτιώσει την αποδοτικότητα των ερευνών για να εξασφαλίσει ότι οι συνοριακές και αστυνομικές έρευνες μπορούν να διεξάγονται σε λιγότερο από ένα λεπτό. Αναπτύχθηκε ένα πρωτότυπο το οποίο πρόκειται να δοκιμαστεί τον Ιούνιο και Ιούλιο.

- Ανθεκτικότητα του συστήματος – Οι έλεγχοι απέδειξαν ότι υπήρξε κάποια πρόοδος σχετικά με το ζήτημα.

Οι διάφορες διαδικασίες εντατικών δοκιμών και εμπεριστατωμένου ελέγχου που εφαρμόστηκαν κατά τη διάρκεια της περιόδου ανάλυσης και διόρθωσης επέτρεψαν την επίλυση διαφόρων προβλημάτων και σφαλμάτων. Όσον αφορά όλα τα άλλα εκκρεμή προβλήματα, προσδιορίστηκε η βασική αιτία τους και προτάθηκε ή δόθηκε λύση.

2.1.6. Αναθεώρηση της αρχιτεκτονικής του συστήματος

Τον Μάρτιο και Απρίλιο 2009, πραγματοποιήθηκε πλήρης αναθεώρηση της αρχιτεκτονικής από έναν σύμβουλο στον τομέα της πληροφορικής. Με αυτή την ευκαιρία, οι εμπειρογνώμονες του SIS II έκριναν, στην πλειοψηφία τους, ότι η αρχιτεκτονική του συστήματος δεν παρουσίαζε σημαντικά προβλήματα. Η αρχιτεκτονική ικανοποιεί τις απαιτήσεις που ορίστηκαν για το SIS II. Το υλισμικό έχει ορθό μέγεθος και «δυνατότητα κλιμάκωσης» ώστε να εξασφαλιστεί ότι το σύστημα μπορεί να υπερβεί τα επί του παρόντος προβλεπόμενα. Από την άποψη του σχεδιασμού και της εφαρμογής, έγιναν ορισμένες συστάσεις που μπορούν να βελτιώσουν ορισμένες όψεις του συστήματος, όπως η αποδοτικότητα, η δυνατότητα κλιμάκωσης του λογισμικού και η ευκολία συντήρησης. Η αρχιτεκτονική των επιχειρησιακών μηνυμάτων φαίνεται ιδιαίτερα πολύπλοκη και θα μπορούσε να απλουστευθεί.

2.1.7. Επιχειρησιακή διαχείριση

Κατά την περίοδο της παρούσας έκθεσης διενεργήθηκαν διαπραγματεύσεις με τη Γαλλία για την κάλυψη των δραστηριοτήτων που θα αναληφθούν για την προετοιμασία της έναρξης λειτουργίας του συστήματος και για την εξασφάλιση και κατάρτιση προσωπικού για την κοινή διαχείριση του SIS II, VIS (Visa Information System) και BMS (Biometric Matching System). Οι τροποποιήσεις στις ισχύουσες συμβάσεις υπεγράφησαν τον Μάρτιο του 2009. Το προσωπικό που προσελήφθη ξεκίνησε, σύμφωνα με τα προβλεφθέντα, την τεχνική κατάρτισή του. Προετοιμάζεται σχέδιο μετάβασης με πρακτική προπαίδευση.

Στις 24 Ιουνίου, η Επιτροπή εξέδωσε πρόταση σχετικά με ένα νομοθετικό πακέτο που προβλέπει τη σύσταση ενός οργανισμού επιφορτισμένου με τη μακροπρόθεσμη διαχείριση μεγάλων πληροφοριακών συστημάτων στον τομέα της δικαιοσύνης, ελευθερίας και ασφάλειας.

3. Διαχείριση

3.1. Δημοσιονομικές επιπτώσεις

Μέχρι σήμερα, οι συνολικές αναλήψεις υποχρεώσεων του προϋπολογισμού που έγιναν από την Επιτροπή για το σχέδιο SIS II ανέρχονται σε περίπου 72,5 εκατ. ευρώ. Οι αντίστοιχες συμβάσεις αφορούν μελέτες σκοπιμότητας, την ανάπτυξη του κεντρικού SIS II, τις υπηρεσίες στήριξης και εξασφάλισης της ποιότητας, το δίκτυο SIS II, την προετοιμασία της λειτουργικής διαχείρισης στο Στρασβούργο, την ασφάλεια, τις προπαρασκευαστικές εργασίες για τα βιομετρικά στοιχεία και την επικοινωνία.

Από αυτό το ποσό, περίπου 41 εκατ. ευρώ διατέθηκαν πράγματι μέχρι τα τέλη Ιουνίου 2009. Οι κύριες δαπάνες αφορούσαν την ανάπτυξη (22,4 εκατ. ευρώ), το δίκτυο (10,4 εκατ. ευρώ) και τις υπηρεσίες στήριξης και εξασφάλισης της ποιότητας (4,6 εκατ. ευρώ).

Εκτέλεση του προϋπολογισμού |

Από το 2002 έως τον Ιούνιο 2009 | Από τον Ιανουάριο έως τον Ιούνιο 2009 |

Πιστώσεις για αναλήψεις υποχρεώσεων | Πιστώσεις για πληρωμές | Πιστώσεις για αναλήψεις υποχρεώσεων | Πιστώσεις για πληρωμές |

Ανάπτυξη | 35.927.151 | 22.448.261 | 0 | 2.792.193 |

Υποστήριξη & εξασφάλιση ποιότητας | 7.660.448 | 4.655.401 | 1.092.950 | 45.934 |

Δίκτυο | 21.301.901 | 10.368.609 | 1.699.871 | 3.327.614 |

Προετοιμασία της λειτουργικής διαχείρισης | 4.946.845 | 2.482.463 | 1.204.233 | 676.570 |

Ασφάλεια | 869.275 | 119.020 | 52.668 | 0 |

Μελέτες | 919.831 | 895.095 | 0 | 227.559 |

Λοιπά | 834483 | 96525 | 786.236 | 71.639 |

ΣΥΛΟΛΟ: | 72.459.934 | 41.065.374 | 4.835.958 | 7.141.509 |

Κατά τη διάρκεια της περιόδου που καλύπτεται από την παρούσα έκθεση,

- περίπου 7,1 εκατ. ευρώ καταβλήθηκαν, κυρίως για το δίκτυο (3,3 εκατ. ευρώ) και τα τρέχοντα μηνιαία έξοδα·

- αναλήφθηκαν υποχρεώσεις για περίπου 4,8 εκατ. ευρώ (12% του συνολικού ποσού των πιστώσεων που προβλέπονται για τις δραστηριότητες SIS II στον γενικό προϋπολογισμό 2009). Αυτό το χαμηλότερο από τα προβλεπόμενα ποσό καταδεικνύει το γεγονός ότι η παραγγελία νέων υπηρεσιών και προϊόντων καθυστέρησε αναμένοντας την επίλυση των τεχνικών προβλημάτων που παρουσιάστηκαν κατά τη διάρκεια της ανάπτυξης και της έγκρισης, εκ μέρους του Συμβουλίου, νέων προσανατολισμών για το σχέδιο. Για παράδειγμα, η Επιτροπή περιόρισε για το Σεπτέμβριο 2009 την παράταση της σύμβασης σχετικά με το δίκτυο αντί του τέλους του έτους. Το υπόλοιπο ποσό αναμένεται να χορηγηθεί μετά το καλοκαίρι.

3.2. Διαχείριση του σχεδίου

Το σχέδιο SIS II έφτασε ένα στάδιο ανάπτυξης και δοκιμής που χρειάζεται τη μεγαλύτερη συμμετοχή των κρατών μελών. Ως εκ τούτου, από τον Ιανουάριο 2009, εγκρίθηκε συνολική προσέγγιση όσον αφορά τη διαχείριση του προγράμματος SIS II, όπως αναγνωρίστηκε από το Συμβούλιο της 26ης και 27ης Φεβρουαρίου. Το Συμβούλιο της 4ης και 5ης Ιουνίου κάλεσε την Επιτροπή να εμπνευσθεί από την εμπειρία και τα διδάγματα που αντλήθηκαν από τη συγκεκριμένη διάρθρωση διαχείρισης και να την αναπτύξει περαιτέρω. Αυτές οι τροποποιήσεις της διαχείρισης θα μπορούσαν να ενσωματωθούν σε προτάσεις που στοχεύουν στην τροποποίηση των νομικών πράξεων που διέπουν τη μετάβαση από το SIS 1+ προς το SIS II.

3.2 .1. Διοικητικό Συμβούλιο Συνολικού Προγράμματος (GPMB)

Η Επιτροπή δημιούργησε το Διοικητικό Συμβούλιο Συνολικού Προγράμματος (Global Programme Management Board, GPMB) για να εξασφαλίσει την καλύτερη διαχείριση και τον συντονισμό του σχεδίου SIS II και των συναφών δραστηριοτήτων, καθώς και της συνοχής της ανάπτυξης των κεντρικών και εθνικών συστημάτων.

Το συμβούλιο συγκεντρώνει, σύμφωνα με τις αντίστοιχες νομικά καθορισμένες αρμοδιότητές τους, υπαλλήλους της Επιτροπής, την προεδρία, εμπειρογνώμονες των κρατών μελών στο πλαίσιο της Task Force SIS II, διαχειριστές του σχεδίου που χρησιμοποιούνται από τον κύριο ανάδοχο ανάπτυξης καθώς και εμπειρογνώμονες υψηλού επιπέδου που χρησιμοποιούνται από τον ανάδοχο των υπηρεσιών υποστήριξης και εξασφάλισης της ποιότητας.

Το συμβούλιο συνήλθε 21 φορές κατά τη διάρκεια της περιόδου που καλύπτεται από την παρούσα έκθεση, συμβάλλοντας ιδιαίτερα θετικά στη διαχείριση του προγράμματος και επιτρέποντας την αυξημένη συμμετοχή των κρατών μελών.

3.2.2. Επιτροπή SISVIS (SIS II)

Η Επιτροπή επικουρείται κατά την ανάπτυξη του SIS II από την επιτροπή SISVIS. Πραγματοποιήθηκαν επτά συνεδριάσεις της επιτροπής SISVIS σχετικά με ζητήματα SIS II κατά την περίοδο μεταξύ Ιανουαρίου και Ιουνίου 2009.

Η επιτροπή απαρτίζεται από αντιπροσωπείες των κρατών μελών και προεδρεύεται από τον αντιπρόσωπο της Επιτροπής. Οι συνδεδεμένες χώρες Σένγκεν καλούνται να συμμετέχουν στις συνεδριάσεις της επιτροπής σύμφωνα με τις αντίστοιχες συμφωνίες σύνδεσης. Η Europol και η Eurojust καλούνται επίσης να συμμετέχουν στις συνεδριάσεις ως τρίτοι, σύμφωνα με τα άρθρα 41 και 42 της απόφασης 2007/533/ΔΕΥ του Συμβουλίου.

Εκτός από τις τακτικές συνεδριάσεις της επιτροπής SISVIS, διοργανώνονται ομάδες εργασίας της επιτροπής και εργαστήρια, στα οποία συμμετέχουν εμπειρογνώμονες των κρατών μελών, για να συζητήσουν λεπτομερή τεχνικά ζητήματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του σχεδίου.

- Η «Συμβουλευτική Ομάδα Δοκιμών» (Test Advisory Group, TAG), γνωμοδοτεί στην επιτροπή SISVIS για θέματα που αφορούν την οργάνωση, την εφαρμογή και την ερμηνεία των δοκιμών. Αυτή η ομάδα συνεδρίασε 21 φορές κατά την περίοδο αναφοράς.

- Το «Συμβούλιο διαχείρισης των αλλαγών» (Change Management Board, CMB), παρέχει συμβουλές για την κατάταξη, τα χαρακτηριστικά και τον ενδεχόμενο αντίκτυπο της διόρθωσης των θεμάτων που του έχουν ανατεθεί. Αυτή η ομάδα εργασίας, η οποία υποβάλλει επίσης έκθεση στην επιτροπή SISVIS, συνήλθε έξι φορές κατά τη διάρκεια περιόδου αναφοράς.

- Πραγματοποιήθηκαν εργαστήρια για τη μετάβαση στο SIS II από την έκδοση των συμπερασμάτων της ομάδας μετάβασης, με σκοπό την παροχή συμβουλών στην επιτροπή SISVIS και τη συνέχιση των δραστηριοτήτων όσον αφορά αυτό το σημαντικό ζήτημα.

3.2.3. Σχεδιασμός και συντονισμός σε εθνικό επίπεδο

Στο πλαίσιο της επιτροπής SISVIS συγκροτείται ομάδα εργασίας που απαρτίζεται από τους εθνικούς διαχειριστές του σχεδίου των κρατών μελών και των χρηστών (national project managers, NPM). Αυτές οι συνεδριάσεις των NPM αποβλέπουν στην εξέταση λεπτομερών θεμάτων που αφορούν το σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του σχεδίου. Κατά τη διάρκεια της περιόδου αναφοράς πραγματοποιήθηκαν έξι συνεδριάσεις των NPM.

Μέσω της Task Force SIS II, ζητήθηκε από τα κράτη μέλη και τους χρήστες να υποβάλλουν εκθέσεις σε μηνιαία βάση στις συνεδριάσεις των NPM, με σκοπό τη λεπτομερή ενημέρωση σχετικά με την πρόοδο της ανάπτυξής τους.

3.2.4. Συμβούλιο

Η Επιτροπή συμμετέχει στις συνεδριάσεις των ομάδων εργασίας του Συμβουλίου και στα συμβούλια των υπουργών που ασχολούνται με το Σύστημα Πληροφοριών Σένγκεν, παρουσιάζοντας προφορική έκθεση σχετικά με την πρόοδο του προγράμματος SIS II και τους σχετικούς κινδύνους. Η κατάσταση προόδου του σχεδίου SIS II παρουσιάστηκε σε όλες τις συνεδριάσεις της επιτροπής του άρθρου 36.

4. Προτεραιότητες για την επόμενη περίοδο αναφοράς

4.1. Συνολική προσέγγιση όσον αφορά τη διαχείριση του σχεδίου

Στα συμπεράσματα του Συμβουλίου της 4ης και 5ης Ιουνίου η Επιτροπή κλήθηκε « να υποβάλει και να εφαρμόσει άμεσα μια διευρυμένη δομή και προσέγγιση για τη διαχείριση των συστημάτων πληροφορικής του σχεδίου SIS II, βασιζόμενη στην εμπειρία και στα διδάγματα της συνολικής προσέγγισης όσον αφορά τη διαχείριση του προγράμματος SIS II που ενέκρινε το Συμβούλιο στα συμπεράσματά του της 26 ης και 27 ης Φεβρουαρίου 2009, με τα οποία :

- διασφαλίζεται η μέγιστη διαφάνεια, επίγνωση και αυξημένη συμμετοχή των κρατών μελών ώστε να εκπληρωθούν με τον καλύτερο τρόπο οι ανάγκες του σχεδίου στο παρόν στάδιο εξέλιξης και δοκιμής του που απαιτεί αυξημένη συμμετοχή από τα κράτη μέλη,

- πληρούνται οι απαιτήσεις της διαχείρισης ευρείας κλίμακας σχεδίων ΤΟ, που αντικατοπτρίζουν την κοινή θέληση όλων των κρατών μελών να δώσουν νέα ώθηση στο σχέδιο ενώ παράλληλα συμμορφούται προς τα νομικά μέσα του SIS II, καθόσον το Συμβούλιο εκτιμά ότι πρόκειται για βασικό στοιχείο του σχεδίου,

- προς το σκοπό αυτό πρέπει να ενσωματωθεί περαιτέρω το GPMB (Global Programe Management Board) στη συνολική δομή διαχείρισης».

4.2. Δοκιμές

4.2.1. Πρώτο σημείο αναφοράς

Οι δοκιμές του πρώτου σημείου αναφοράς σχεδιάστηκαν για το τέταρτο τρίμηνο του 2009. Ξεκίνησαν σύμφωνα με τα προβλεπόμενα οι προπαρασκευαστικές εργασίες. Για να ικανοποιηθούν οι απαιτήσεις που διατυπώνονται στα συμπεράσματα του Συμβουλίου της 4ης και 5ης Ιουνίου 2009, οκτώ κράτη μέλη θα συμμετάσχουν στις δοκιμές του πρώτου σημείου αναφοράς, τρία των οποίων θα δράσουν υποστηρικτικά.

4.2.2. Προς μια συνολική προσέγγιση όσον αφορά τις δοκιμές

Οι δοκιμές που πραγματοποιήθηκαν από τον Απρίλιο 2008 υπογράμμισαν ορισμένες αδυναμίες του παρόντος σχεδίου δοκιμών. Ειδικότερα, διαπιστώθηκαν ορισμένα προβλήματα σχετικά με την κατανόηση των προδιαγραφών του συστήματος σε πολύ προχωρημένο στάδιο, μόλις πραγματοποιήθηκε σύνδεση των συστημάτων.

Η Επιτροπή, για να αντιμετωπίσει αυτό το πρόβλημα, θα καταρτίσει, μαζί με τους εμπειρογνώμονες των κρατών μελών και άλλους χρήστες, ένα νέο σχέδιο δοκιμών που θα βασίζεται σε συνολική προσέγγιση όσον αφορά τις δοκιμές και το οποίο θα εγγυάται την πλήρη συμμετοχή των κρατών μελών και των χρηστών. Αυτό αντανακλά άμεσα την ευκταία νέα προσέγγιση για τη διαχείριση του σχεδίου ως συνόλου. Αυτή η ομάδα συνολικών δοκιμών πρέπει να εγκατασταθεί απευθείας στις εγκαταστάσεις του κεντρικού συστήματος SIS II στο Στρασβούργο για να διευκολύνει την επικοινωνία μεταξύ της Επιτροπής και των εμπειρογνωμόνων των κρατών μελών και των χρηστών, των αναδόχων καθώς και των μελλοντικών φορέων του SIS II που βρίσκονται στο στάδιο της κατάρτισης στο C.SIS. Αυτή η συνολική προσέγγιση αναμένεται ότι θα βελτιώσει τη συνάφεια των δοκιμών και θα επιταχύνει τα στάδια των δοκιμών.

4.2.3. Προετοιμασίες όσον αφορά τις συνολικές δοκιμές (Global Test, GT)

Οι συνολικές δοκιμές (GT) έχουν ως στόχο να καταδείξουν ότι το κεντρικό σύστημα SIS II, η επικοινωνιακή υποδομή και οι διεπαφές μεταξύ του κεντρικού SIS II και των εθνικών συστημάτων (N.SIS II) λειτουργούν σύμφωνα με τις τεχνικές και λειτουργικές απαιτήσεις που θεσπίζονται στις νομικές πράξεις για το SIS II. Επίσης, οι δοκιμές θα καταδείξουν ότι το κεντρικό SIS II, η επικοινωνιακή υποδομή και οι διεπαφές μεταξύ του κεντρικού SIS II και των εθνικών συστημάτων (N.SIS II), μπορούν να λειτουργούν σύμφωνα με μη λειτουργικές απαιτήσεις όπως η αξιοπιστία, η διαθεσιμότητα και οι σχετικές επιδόσεις. Διεξάγονται τώρα συζητήσεις τεχνικού χαρακτήρα σχετικά με τον βέλτιστο τρόπο με τον οποίο θα μπορούσαν να αξιολογηθούν τα αποτελέσματα της δοκιμής.

4.3. Ανάπτυξη της μετάβασης

Η ανάπτυξη του μετατροπέα για τη μετάβαση θα συνεχιστεί κατά τη διάρκεια της επόμενης περιόδου αναφοράς. Ορισμένες δραστηριότητες δοκιμών πρέπει επίσης να αρχίσουν κατά τη διάρκεια της επόμενης περιόδου.

4.4. Ασφάλεια και προστασία δεδομένων

Πραγματοποιούνται τακτικά διμερείς συνεδριάσεις μεταξύ του προσωπικού του Ευρωπαίου Επόπτη Προστασίας Δεδομένων και των υπηρεσιών της Επιτροπής, κατά τις οποίες εξετάζονται θέματα που αφορούν το SIS II.

5. Συμπεράσματα

Οι διάφορες διαδικασίες εντατικών δοκιμών και εμπεριστατωμένων ελέγχων που τέθηκαν σε εφαρμογή κατά τη διάρκεια της περιόδου ανάλυσης και διόρθωσης επέτρεψαν την επίλυση πολλών ζητημάτων και σφαλμάτων. Παρά ταύτα, συνεχίζουν να υφίστανται ορισμένα προβλήματα. Εξάλλου, η εις βάθος αναθεώρηση της αρχιτεκτονικής του συστήματος που πραγματοποιήθηκε τον Μάρτιο και Απρίλιο 2009 απέδειξε ότι η αρχιτεκτονική του συστήματος SIS II και ο γενικός σχεδιασμός είναι αξιόπιστα μεν αλλά επιδέχονται βελτιώσεις.

Τα συμπεράσματα του Συμβουλίου ΔΕΥ της 4ης και 5ης Ιουνίου καθορίζουν τους προσανατολισμούς για το μέλλον του σχεδίου SIS II και υποστηρίζουν τη διατήρηση της ισχύουσας τεχνικής λύσης για το SIS II. Προσδιορίζουν επίσης τα τεχνικά σημεία αναφοράς για τη δοκιμή αυτής της λύσης σε στάδια, διατηρώντας για λόγους σύνεσης ένα σχέδιο έκτακτης ανάγκης.

Σε στενή συνεργασία με τη σουηδική προεδρία, η Επιτροπή έχει την πρόθεση να δημιουργήσει μια βέλτιστη συλλογική διάρθρωση για τη διαχείριση του σχεδίου, προκειμένου να αντικατοπτρισθεί το στάδιο προόδου το οποίο έχει επιτευχθεί. Αυτή η ανάπτυξη θα επιτρέψει στους εμπειρογνώμονες των κρατών μελών να συμμετάσχουν περισσότερο στη διαχείριση σχεδίων σχετικά με το SIS II.

Κατά συνέπεια, υπάρχουν τα απαραίτητα στοιχεία για να δοθεί νέα ώθηση στο σχέδιο SIS II. Το σχέδιο SIS II συνεχίζει παρά ταύτα να αποτελεί πρόκληση που συμπεριλαμβάνει μη αμελητέους κινδύνους. Σχετικά με το θέμα, οι δοκιμές του πρώτου σημείου αναφοράς που σχεδιάζονται για το τέταρτο τρίμηνο του 2009 θα είναι καθοριστικής σημασίας για να εκτιμηθεί η βιωσιμότητα της υπό ανάπτυξη τεχνικής λύσης.

Παράρτημα I

Συνεδριάσεις της επιτροπής SISVIS (SIS II) και της ομάδας εργασίας

α) Συνεδριάσεις που πραγματοποιήθηκαν κατά την περίοδο αναφοράς

ΙΑΝΟΥΑΡΙΟΣ 2009 |

19 | Συνεδρίαση εθνικών διαχειριστών του σχεδίου |

20 | Επιτροπή SISVIS (SIS II Τεχνικό) |

14 | Συμβούλιο διαχείρισης των αλλαγών |

6, 12 | Διοικητικό Συμβούλιο Συνολικού Προγράμματος SIS II |

15, 22,29 | Συμβουλευτική ομάδα δοκιμών |

13 | Διαχειριστές του σχεδίου/των δοκιμών SIS II |

14 | Εργαστήριο μετάβασης |

15 | Συμβούλιο διαχείρισης του Σχεδίου |

ΦΕΒΡΟΥΑΡΙΟΣ 2009 |

2, 10, 16, 24 | Διοικητικό Συμβούλιο Συνολικού Προγράμματος SIS II |

25 | Συνεδρίαση εθνικών διαχειριστών του σχεδίου |

18 | Συμβούλιο διαχείρισης των αλλαγών/εργαστήριο μετάβασης |

26 | Επιτροπή SISVIS (SIS II τεχνικό) |

20 | Επιτροπή SISVIS (SIRENE) |

18 | Συμβούλιο διαχείρισης των αλλαγών |

5, 12, 19, 27 | Συμβουλευτική ομάδα δοκιμών |

ΜΑΡΤΙΟΣ 2009 |

3, 9, 17, 23 31 | Διοικητικό Συμβούλιο Συνολικού Προγράμματος SIS II |

23 | Συνεδρίαση εθνικών διαχειριστών του σχεδίου |

24 | Επιτροπή SISVIS (SIS II Τεχνικό) |

26 | Εργαστήριο μετάβασης / Συμβούλιο διαχείρισης των αλλαγών |

5, 12, 19, 26 | Συμβουλευτική ομάδα δοκιμών |

12 | Επανεξέταση της Λευκής Βίβλου / επανεξέταση κώδικα και αρχιτεκτονικής |

4 | Συντονισμός δοκιμών |

13 | Συνολικό χρονοδιάγραμμα |

ΑΠΡΙΛΙΟΣ 2009 |

7, 21, 27 | Διοικητικό Συμβούλιο Συνολικού Προγράμματος SIS II / |

22 | Συνεδρίαση εθνικών διαχειριστών του σχεδίου/επιτροπή SISVIS (SIS II Τεχνικό) |

21 | Συμβούλιο διαχείρισης των αλλαγών/τεχνικό εργαστήριο για τα ερωτήματα |

2, 8, 16, 23, 30 | Συμβουλευτική ομάδα δοκιμών |

24 | Εργαστήριο επανεξέτασης της αρχιτεκτονικής |

ΜΑΪΟΣ 2009 |

6, 12, 19, 26 | Διοικητικό Συμβούλιο Συνολικού Προγράμματος SIS II |

12, 27 | Επιτροπή SISVIS (SIS II Τεχνικό) |

27 | Συνεδρίαση εθνικών διαχειριστών του σχεδίου |

7, 14, 21, 28 | Ομάδα συμβουλευτικών δοκιμών |

13 | Εργαστήριο μετάβασης |

13, 26 | Συμβούλιο διαχείρισης των αλλαγών |

ΙΟΥΝΙΟΣ 2009 |

2, 9, | Διοικητικό Συμβούλιο Συνολικού Προγράμματος SIS II |

10 | Συμβούλιο διαχείρισης των αλλαγών / |

Εργαστήριο μετάβασης |

23 | Συνεδρίαση εθνικών διαχειριστών του σχεδίου |

26 | Επιτροπή SISVIS (SIRENE) |

4, 11, 18, 25 | Συμβουλευτική ομάδα δοκιμών |

β) Συνεδριάσεις που έχουν ήδη προγραμματιστεί για την επόμενη περίοδο αναφοράς

ΙΟΥΛΙΟΣ 2009 |

7, 14, 28 | Διοικητικό Συμβούλιο Συνολικού Προγράμματος SIS II |

18 | Συμβούλιο διαχείρισης των αλλαγών |

Εργαστήριο μετάβασης |

20 | Επιτροπή SISVIS (SIRENE) |

15 | Συνεδρίαση εθνικών διαχειριστών του σχεδίου |

14 | Επιτροπή SISVIS (SIS II τεχνικό) |

2, 9, 16, 23, 30 | Συμβουλευτική ομάδα δοκιμών |

ΣΕΠΤΕΜΒΡΙΟΣ 2009 |

1, 8, 15, 22, 29 | Διοικητικό Συμβούλιο Συνολικού Προγράμματος SIS II |

Συμβούλιο διαχείρισης των αλλαγών |

Εργαστήριο μετάβασης |

15 | Συνεδρίαση εθνικών διαχειριστών του σχεδίου |

16 | Επιτροπή SISVIS (SIS II τεχνικό) |

3, 10, 17, 24 | Συμβουλευτική ομάδα δοκιμών |

ΟΚΤΩΒΡΙΟΣ 2009 |

6, 13, 20, 27 | Συνεδρίαση εθνικών διαχειριστών του σχεδίου |

21 | Επιτροπή SISVIS (SIS II τεχνικό) |

Συμβούλιο διαχείρισης των αλλαγών |

Εργαστήριο μετάβασης |

1, 8, 15, 22, 29 | Συμβουλευτική ομάδα δοκιμών |

6, 13, 20, 27 | Διοικητικό Συμβούλιο Συνολικού Προγράμματος SIS II |

ΝΟΕΜΒΡΙΟΣ 2009 |

3, 10, 17, 24 | Διοικητικό Συμβούλιο Συνολικού Προγράμματος SIS II |

24 | Συνεδρίαση εθνικών διαχειριστών του σχεδίου |

25 | Επιτροπή SISVIS (SIS II τεχνικό) |

Εργαστήριο μετάβασης |

Συμβούλιο διαχείρισης των αλλαγών |

5, 12, 19, 26 | Συμβουλευτική ομάδα δοκιμών |

ΔΕΚΕΜΒΡΙΟΣ 2009 |

1, 8, 15, 22 | Διοικητικό Συμβούλιο Συνολικού Προγράμματος SIS II |

15 | Συνεδρίαση εθνικών διαχειριστών του σχεδίου |

16 | Επιτροπή SISVIS (SIS II τεχνικό) |

Εργαστήριο μετάβασης |

Συμβούλιο διαχείρισης των αλλαγών |

3, 10, 17 | Συμβουλευτική ομάδα δοκιμών |

[1] Report on the further direction of SIS II (Έκθεση για τη μελλοντική ανάπτυξη του SIS II).

[2] ΕΕ L 299, της 8.11.2008, σ. 1.

[3] ΕΕ L 299, της 8.11.2008, σ. 43

[4] Οι απαραίτητες διευθετήσεις για τη χρήση του συστήματος κρυπτογράφησης για το SIS II έχουν ολοκληρωθεί.